SOLBJERG: En 55-årig mand fra Solbjerg er sigtet for grov vold og for at have bragt andres liv i fare efter en skudepisode på Onstedvej fredag aften.

Her kom en 17-årig dreng kørende på knallert, hvilket fik den 55-årige til at gribe sit jagtgevær og skyde efter drengen. Den 17-årige blev ramt i benet af et hagl og måtte efterfølgende en tur på skadestuen for at behandles for skudsåret.

- Den 55-årige har forklaret at han generelt var træt af knallertkørere i området. Mere kan jeg ikke sige om sagen, oplyser vagtchef hos Østjyllands Politi, Per Bennekov, til Århus Stiftstidende.

Ifølge politiet havde manden tilladelse til eje geværet.

Den sigtede blev lørdag fremstillet i grundlovsforhør ved Retten i Aarhus, hvor en dommer besluttede at varetægtsfængsle manden i fire uger.

Det er uvist, hvordan den 55-årige mand forholder sig til sigtelsen.